Maa- ja metsätalousministeriö

kirjaamo@mmm.fi

**Asia Saamelaiskäräjien lausunto kansallisen metsästrategian 2025 päivityksestä**

*Viite Lausuntopyyntö MMM023:00/2015*

1. **Aluksi**

Maa- ja metsätalousministeriö on laatinut luonnoksen kansallisen metsästrategian 2025 päivityksestä yhteistyössä metsäneuvoston ja erilaisten työryhmien kanssa sekä alueellisten kuulemistilaisuuksien, Ota kantaa -kyselyn ja muiden osallistavien menetelmien avulla. Maa- ja metsätalousministeriö on pyytänyt Saamelaiskäräjiltä lausuntoa kansallisen metsästrategian 2025 päivityksestä 30.11.2018 mennessä.

Saamelaiskäräjät toteaa aluksi, että metsästrategialuonnoksessa on ainoastaan yksi saamelaisia koskeva huomio: *”Saamelaisten kotiseutualueella otetaan maan- ja alueidenkäytössä sekä metsätalouden suunnittelussa ja tavoitteiden asettamisessa huomioon perinteiset saamelaiselinkeinot.”[[1]](#footnote-1)* Saamelaiskäräjät katsoo, että tämä yksittäinen lause ei riittävällä tavalla turvaa saamelaisten oikeuksien toteutumista, vaan strategian suunnittelussa ja tavoitteiden asettamisessa tulee kokonaisuudessaan ottaa huomioon saamelaisten asema alkuperäiskansana ja saamelaisten sekä kansallisessa lainsäädännössä että kansainvälisissä sopimuksissa turvatut oikeudet. Saamelaiskäräjät huomauttaa, että kaikessa maan- ja alueiden käytössä tulee turvata saamelaisten alkuperäiskansaoikeuksien toteutuminen sekä saamen kielen ja kulttuurin harjoittamisedellytykset, sillä luonto metsineen on keskeinen osa saamelaista elämänmuotoa ja kulttuuriperintöä.

Saamelaiskäräjät esittää lausunnossaan huomionsa kansallisen metsästrategian 2025 päivityksestä saamelaisten kotiseutualueen näkökulmasta ja antaa lausunnon lopussa toimenpide-esityksensä liittyen strategian sisältöön.

1. **Metsästrategiaan liittyvä saamelaisia koskeva lainsäädäntö**

Luonnoksessa kansalliseksi metsästrategiaksi 2025 ei ole tuotu esiin saamelaisten alkuperäiskansa-asemaa, saamelaisten oikeuksia tai sitä, että saamelaiset harjoittavat Euroopan alueen ainoana alkuperäiskansana perinteisiä elinkeinojaan strategian kattamalla alueella. Saamelaiskäräjät esittää, että kansalliseen metsästrategiaan 2025 lisätään saamelaisten alkuperäiskansa-asemasta, saamelaisten kotiseutualueesta, perinteisistä saamelaiselinkeinoista ja saamelaisten oikeuksista kappale, jossa tuodaan esiin seuraava saamelaisia koskeva kansallinen lainsäädäntö sekä kansainväliset sopimukset.

* 1. ***Suomen kansallinen lainsäädäntö***

*Perustuslaki*

Saamelaiset ovat Euroopan unionin alueen ainoa alkuperäiskansa. Saamelaisilla on perustuslain 17 §:n 3 momentin mukaan alkuperäiskansana oikeus ylläpitää ja kehittää omaa kieltään ja kulttuuriaan. Säännös turvaa saamelaisten aseman alkuperäiskansana ja sitä on luettava ja tulkittava yhdessä kansainvälisistä sopimuksista ilmenevien alkuperäiskansaoikeuksien kanssa. Perustuslain 17 §:n 3 momentin tarkoittamana saamelaiskulttuurina pidetään vakiintuneen käytännön mukaan muun muassa saamelaisten perinteisiä elinkeinoja: poronhoitoa, kalastusta, metsästystä, keräilyä sekä saamelaista käsityötä niiden nykyaikaisine harjoittamisen muotoineen.[[2]](#footnote-2) Perustuslain 121 §:n mukaan saamelaisilla on saamelaisten kotiseutualueella kieltään ja kulttuuriaan koskeva itsehallinto sen mukaan kuin lailla säädetään. Saamelaisten kotiseutualueella tarkoitetaan Enontekiön, Inarin ja Utsjoen kuntien alueita sekä Sodankylän kunnassa sijaitsevaa Lapin paliskunnan aluetta.[[3]](#footnote-3) Perustuslain 22 §:n mukaan julkisen vallan on turvattava perusoikeuksien ja ihmisoikeuksien toteutuminen.

*Poronhoitolaki*

Saamelaisten kotiseutualue kuuluu poronhoitolain 2 §:n 2 momentissa tarkoitettuun erityisesti poronhoitoon varattuun alueeseen, jossa maata ei saa käyttää tavoin, joista aiheutuu huomattavaa haittaa poronhoidolle.

*Metsähallituslaki*

Metsähallituslain 6 §:n 2 momentin mukaan Metsähallituksen hallinnassa olevien luonnonvarojen hoito, käyttö ja suojelu on sovitettava yhteen saamelaisten kotiseutualueella siten, että saamelaisten kulttuurin harjoittamisedellytykset turvataan, sekä poronhoitolaissa tarkoitetulla poronhoitoalueella siten, että poronhoitolain velvoitteet täytetään.

* 1. ***Kansainväliset sopimukset ja julistukset***

*YK:n kansalaisoikeuksia ja poliittisia oikeuksia koskeva kansainvälinen yleissopimus (KP-sopimus)*

KP-sopimuksen, joka on Suomessa myös osa kansallista lainsäädäntöä ja viranomaisia suoraan sitova, 27 artiklan mukaan saamelaisilta ei saa kieltää oikeutta yhdessä muiden ryhmänsä jäsenten kanssa nauttia omasta kulttuuristaan ja käyttää omaa kieltään.

KP-sopimuksen toimeenpanoa valvova YK:n ihmisoikeuskomitea on linjannut, että erilaiset luontoympäristöön saamelaisten kotiseutualueella vaikuttavat hankkeet, kuten metsänhakkuut, jotka sellaisinaan eivät muodostaisi KP-sopimuksen 27 artiklan loukkausta, voivat kuitenkin olla yhteisvaikutuksiltaan sellaisia, että ne heikentävät olennaisesti tai estävät saamelaisia nauttimasta omasta kielestään ja kulttuuristaan. Harkittaessa, rikkooko toimenpide 27 artiklaa, tulee huomioida aiempien, nykyisten ja muiden suunniteltujen toimenpiteiden vaikutus alueella. YK:n ihmisoikeuskomitean mukaan 27 artikla merkitsee muun muassa velvollisuutta taloudellisten toimenpiteiden suunnittelemiseen ja toteuttamiseen siten, että saamelaisten perinteisten elinkeinojen taloudellinen kannattavuus säilyy.[[4]](#footnote-4)

*YK:n julistus alkuperäiskansojen oikeuksista (alkuperäiskansajulistus)*

YK:n alkuperäiskansaoikeuksien julistuksen[[5]](#footnote-5) 8 artiklan 1 kohdan mukaan alkuperäiskansoilla ja niihin kuuluvilla yksilöillä on oikeus siihen, ettei niitä pakkosulauteta eikä niiden kulttuuria tuhota. 2 kohdan mukaan valtiot tarjoavat tehokkaat järjestelmät, joilla estetään ja hyvitetään (b) toiminta, jonka tarkoituksena tai vaikutuksena on alkuperäiskansojen tai niihin kuuluvien yksilöiden maiden, alueiden tai luonnonvarojen riistäminen.

Alkuperäiskansajulistuksen 19 artiklan mukaan valtiot neuvottelevat vilpittömässä mielessä ja toimivat yhteistyössä kyseisten alueiden alkuperäiskansojen kanssa näiden omien edustuselinten kautta saadakseen niiden vapaan ja tietoon perustuvan ennakkosuostumuksen ennen kuin valtiot hyväksyvät ja panevat täytäntöön lainsäädännöllisiä tai hallinnollisia toimia, jotka voivat vaikuttaa alkuperäiskansoihin.

Alkuperäiskansajulistuksen 26 artiklan 1 kohdan mukaan alkuperäiskansoilla on oikeus perinteisesti omistamiinsa, hallussaan pitämiinsä tai muutoin käyttämiinsä tai hankkimiinsa maihin, alueisiin ja luonnonvaroihin. Alkuperäiskansoilla on oikeus omistaa, käyttää, kehittää ja hallita niitä maita, alueita ja luonnonvaroja, jotka ovat niiden hallussa perinteisen omistuksen tai muun perinteisen hallussapidon tai käytön perusteella tai jotka ne ovat muutoin hankkineet (kohta 2). Valtiot tunnustavat nämä maat, alueet ja luonnonvarat laissa ja suojelevat niitä lailla. Tässä tunnustamisessa on asianmukaisesti kunnioitettava kyseisten alkuperäiskansojen tapoja, perinteitä ja maanhallintajärjestelmiä (kohta 3).

Alkuperäiskansajulistuksen 28 artiklan 1 kohdan mukaan alkuperäiskansoilla on oikeus hyvitykseen tavalla, joka voi sisältää muun muassa palauttamisen, tai jos palauttaminen ei ole mahdollista, asianmukaiseen, oikeudenmukaiseen ja kohtuulliseen korvaukseen perinteisesti omistamistaan tai muutoin hallussa pitämistään tai käyttämistään maista, alueista ja luonnonvaroista, jotka on tuomittu menetetyiksi tai takavarikoitu, otettu haltuun tai vallattu tai joita on käytetty tai vahingoitettu ilman näiden kansojen vapaata ja tietoon perustuvaa ennakkosuostumusta. Jollei kyseisten kansojen kanssa vapaasti muuta sovita, korvaus suoritetaan laadultaan, kooltaan ja oikeudelliselta asemaltaan vastaavina maina, alueina ja luonnonvaroina tai rahallisena korvauksena tai muuna asianmukaisena hyvityksenä (kohta 2).

Alkuperäiskansajulistuksen 29 artiklan 1 kohdan mukaan alkuperäiskansoilla on oikeus säilyttää ja suojella ympäristöä sekä maidensa tai alueidensa ja luonnonvarojensa tuotantokykyä. Valtiot ottavat käyttöön ja panevat täytäntöön alkuperäiskansoille tätä säilyttämistä ja suojelua varten tarkoitettuja avustusohjelmia ilman syrjintää. Valtiot toteuttavat tehokkaat toimet varmistaakseen, ettei alkuperäiskansojen maille tai alueille varastoida eikä loppusijoiteta vaarallisia aineita ilman niiden vapaata ja tietoon perustuvaa ennakkosuostumusta (kohta 2). Valtiot toteuttavat myös tehokkaat toimet varmistaakseen tarvittaessa, että alkuperäiskansojen terveyden seuraamiseen, ylläpitämiseen ja palauttamiseen tarkoitetut ohjelmat, jotka vaarallisten aineiden vaikutuksille altistuvat kansat kehittävät ja toteuttavat, pannaan asianmukaisesti täytäntöön (kohta 3).

Alkuperäiskansajulistuksen 40 artiklan mukaan alkuperäiskansoilla on oikeus asianmukaisiin ja oikeudenmukaisiin menettelyihin, joissa ratkaistaan niiden konfliktit ja riidat valtioiden tai muiden osapuolten kanssa, oikeus saada asiaa koskeva päätös viipymättä ja oikeus tehokkaisiin oikeussuojakeinoihin kaikkia yksilöllisten ja kollektiivisten oikeuksiensa loukkauksia vastaan. Tällaisessa päätöksessä on otettava asianmukaisesti huomioon kyseisten alkuperäiskansojen tavat, perinteet, säännöt ja oikeusjärjestelmät sekä kansainväliset ihmisoikeudet.

Saamelaiskäräjät huomauttaa, että vaikka alkuperäiskansajulistus ei ole asiakirjana oikeudellisesti velvoittava valtiosopimus, tästä ei kuitenkaan saa tehdä päätelmää, ettei sen sisältö joltakin tai kaikilta osin olisi Suomea oikeudellisesti velvoittava. Julistus ilmaisee suurelta osin ihmisoikeussopimuksiin tai tavanomaiseen kansainväliseen oikeuden perustuvan oikeustilan ja monien eri vaikutustapojen kautta alkuperäiskansajulistuksen sisältö tunnustetaan nykyisin kansainvälisen oikeuden oikeudellisesti sitovaa sisältöä ilmaisevana. Julistuksen sisällön oikeudellista vaikutusta ilmaisee muun muassa se, kuinka Amerikan valtioiden ihmisoikeustuomioistuin tai YK:n ihmisoikeuskomitea toteuttaa sen sisältöä tulkitessaan oman toimivaltansa määrittävää ihmisoikeussopimusta eli Amerikan valtioiden ihmisoikeussopimusta tai KP-sopimusta.

*YK:n biologista monimuotoisuutta koskeva yleissopimus*

YK:n biologista monimuotoisuutta koskevan yleissopimuksen artikla 8:n mukaan osapuolet ovat sitoutuneet suojelemaan ekosysteemejä ja luontaisia elinympäristöjä sekä säilyttämään lajien elinkykyisiä populaatioita ja elvyttämään niitä luonnollisessa ympäristössään ja jalostettujen tai viljelylajien osalta siinä ympäristössä, jossa ne ovat kehittäneet erityisominaisuutensa.

Artiklan alakohta 8(j):n mukaan kunkin sopimuspuolen tulee mahdollisuuksien mukaan ja soveltuvin osin kansallisen lainsäädäntönsä mukaisesti kunnioittaa, suojella ja ylläpitää alkuperäiskansojen ja paikallisten yhteisöjen sellaista tietämystä, keksintöjä ja käytäntöä, joka sisältyy biologisen monimuotoisuuden suojelun ja kestävän käytön kannalta merkityksellisiin perinteisiin elämänmuotoihin ja edistää ja laajentaa niiden soveltamista mainittujen yhteisöjen luvalla ja myötävaikutuksella sekä rohkaista tietämyksestä, keksinnöistä ja käytännöstä saadun hyödyn tasapuolista jakoa.

1. **Saamelaisten perinteinen luonnonkäyttö ja perinteiset saamelaiselinkeinot**

Perinteisten saamelaiselinkeinojen harjoittamiseen perustuva saamelainen kulttuuri ja elämäntapa ovat kautta aikojen olleet riippuvaisia laajojen perinnealueiden käyttämisestä kestävällä tavalla. Luonnon, metsien ja vesistöjen kestävä käyttö on aina ollut elinehto saamelaisille. Perinteisten saamelaiselinkeinojen harjoittamisen edellytyksinä ovat edelleenkin laajat, yhtenäiset, monimuotoiset, puhtaat ja elinvoimaiset maa- ja vesialueet sekä oikeus hyödyntää perinteisesti hyödynnettyjä alueita kulttuuristen tapojen mukaisesti. Yhteys maahan on alkuperäiskansakulttuurien yksi keskeisimmistä elementeistä ympäri maailmaa. Saamelaisessa käsitemaailmassa ihmistä, luontoa ja kieltä ei eroteta toisistaan. Saamen kieli kuvastaa ympäröivän elollisen ja elottoman luonnon perusteellista ja täsmällistä tuntemusta sekä ihmisen ja luonnon välistä läheistä vuorovaikutusta. Luontoympäristö, kulttuuriympäristö, sosiaalinen ympäristö ja kielellinen ympäristö muodostavat kokonaisuuden, koska ne ovat toisistaan riippuvaisia.

Saamelaisten luonnon monimuotoisuuteen liittyvä tapaoikeus on ohjannut ja ohjaa edelleen saamelaisyhteisön sisällä saamelaisten perinteisesti hyödyntämien alueiden maankäyttöä muun muassa nautinta-alueisiin liittyvien normien kautta siten, että niitä on hyödynnetty ja hyödynnetään kestävästi turvaten luonnonresurssien säilyminen myös seuraaville sukupolville. Esimerkiksi saamelaisten pyhiin paikkoihin liittyvä tapaoikeus on ylläpitänyt useiden sukupolvien ajan luonnon monimuotoisuuden kannalta rikkaita ympäristöjä, joilla kasvaa harvinaisia tai uhanalaisia lajeja, tai makean veden lähteitä muutoin heikentyneessä ympäristössä.[[6]](#footnote-6)

Saamelaisten perinteisesti hyödyntämien alueiden luonnonvarojen kestävän käytön turvaava saamelaisten tapaoikeus ei ole enää maankäytön keskeinen ohjausperiaate, vaan noin 90 % saamelaisten kotiseutualueen maista on valtion hallinnassa ja niiden käytöstä päättää valtio. Saamelaiset ja heidän kielensä, kulttuurinsa sekä elinkeinonsa ovat riippuvaisia näistä perinteisesti käytetyistä alueista ja lainsäädännöllä on pyritty turvaamaan saamelaisten oikeus hyödyntää alueitaan. Käytännössä lainsäädäntö ei kuitenkaan ole kyennyt turvaamaan alueiden kestävää käyttöä ja saamelaisten oikeuksia hyödyntää alueitaan, vaan saamelaiset joutuvat elinkeinoineen jatkuvasti väistymään muun maankäytön tieltä, milloin yhdenvertaisuuden ja milloin jonkin muun syyn vuoksi.

* 1. ***Perinteiset saamelaiset elinkeinot***

Perinteisiä saamelaiselinkeinoja ovat poronhoito, kalastus, metsästys, keräily, saamelainen käsityö sekä niiden nykyaikaiset harjoittamisen muodot. Perinteiset elinkeinot eivät merkitse saamelaisille vain taloudellista toimeentuloa, vaan ne ovat keskeinen osa saamelaista alkuperäiskansakulttuuria ja identiteettiä niin yksilöllisellä kuin myös kollektiivisella tasolla. Perinteisillä elinkeinoilla on saamen kielen ja kulttuurin ylläpitämisen ja kehittämisen sekä saamelaisten sosiaalisen ja psyykkisen hyvinvoinnin kannalta keskeinen rooli, sillä ne ylläpitävät saamen kielen monimuotoisuutta sekä kielen elinvoimaisuudelle tärkeitä kielenkäyttöympäristöjä. Perinteiset elinkeinot toimivat konkreettisina tapoina siirtää saamen kieltä ja kulttuuria sukupolvelta toiselle. Perinteisillä saamelaiselinkeinoilla ja niiden elinvoimaisuudella sekä säilymisellä on näin ollen merkitystä myös saamelaisten kotiseutualueen ulkopuolella asuville saamelaisille.

Saamelainen elämäntapa on sopeutunut luontoympäristön tarjoamiin mahdollisuuksiin ja sen asettamiin rajoituksiin vuosituhansien ajan. Näin ollen saamelaiselinkeinoihin liittyvä terminologia ja käytänteet pitävät sisällään luonnon monimuotoisuuden turvaamisen sekä ilmastonmuutokseen sopeutumisen kannalta arvokasta tietotaitoa, jonka merkitys on tunnustettu myös kansainvälisesti, ja jonka turvaamiseen sekä ylläpitämiseen Suomi on sitoutunut.

*Poronhoito*

Metsä on porojen elinympäristö, josta se itse hankkii ruokansa. Saamelainen poronhoito perustuu laidunkiertojärjestelmään, joka pohjautuu porojen luontaiseen käyttäytymiseen ja poronhoitajien kulttuurisiin tapoihin ja käytänteisiin. Poroja laidunnetaan eri kesä- ja talvilaidunalueilla. Keväällä poroilla on oma laidunalueensa vasomista varten, samoin kuin syksyllä oma rykimisalueensa. Näin ollen saamelaisessa poronhoidossa eri alueiden riittävyys sekä laidunalueiden yhtenäisyys ovat elinkeinon välttämättömiä edellytyksiä. Yhtenäisten laidunalueiden pirstaloituminen, maanmuokkaus ja luppometsien tuhoutuminen ovat suurimpia uhkia saamelaiselle poronhoidolle. Saamelaisen poronhoidon laidunkiertojärjestelmän pitäisi taata poroille ravinto luonnosta. Saamelaisen poronhoidon elinvoimaisuus ja kannattavuus perustuukin riittäviin alueisiin, joista poro itse hankkii laidunnettavaa kasvillisuutta, eikä poroja tarvitse lisäruokkia.

Metsätalouden vaikutuksista saamelaiseen poronhoitoon ei ole saatavissa tutkittua tietoa. On kaikkien osapuolten eduksi, että metsätalouden vaikutukset poronhoitoon selvitetään ja kartoitetaan, jotta metsien käyttöön liittyviä päätöksiä voidaan tehdä tietoon perustuen. Näin ollen Saamelaiskäräjät esittää, että kulttuurisen ja sosiaalisen kestävyyden varmistamiseksi strategiaan kirjataan saamelaisten kotiseutualueella tehtäväksi paliskuntakohtaiset vaikutustenarvioinnit metsätalouden ja muun maankäytön vaikutuksista paliskuntien poronhoitoon.

*Kalastus*

Kalastus on ollut vuosisatojen ajan saamelaisten perinteinen elinkeino. Saamelainen kalastusperinne edellyttää puhtaita vesistöjä ja elinvoimaisia kalakantoja. Kala on aina ollut merkittävä osa saamelaisten ruokataloutta ja lisäksi sen kautta on saatu toimeentuloa. Saamelainen kalastuskulttuuri ylläpitää saamelaisten luonnon monimuotoisuuteen liittyvää perinteistä tietoa. Saamelaiseen kalastuskulttuuriin liittyy luonnon monimuotoisuuteen liittyvä perinteinen tieto. Kalastuskulttuuri tukee saamen kielen säilymistä ja kalastukseen liittyvän erityisterminologian säilymistä. Kalastus tuottaa materiaalia saamen käsityötä varten.

*Metsästys, keräily ja saamelainen käsityö duodji*

Saamelaisessa kulttuurissa on pitänyt kautta aikojen tulla toimeen omien alueiden luontaisella vuotuisella tuotolla. Toimeentulo on saatu ensisijaisesti poronhoidosta, kalastuksesta sekä muiden eläinten ja lintujen pyynnistä. Näiden lisäksi luonnosta on pyritty saamaan kaikki muutkin elämisen ja toimeentulon kannalta tarvittavat materiaalit sekä omaa käyttöä että myyntiä varten. Luonnosta on kerätty ravintokasvillisuutta kuten marjoja ja sieniä. Lisäksi luonnosta on saatu materiaalit saamelaista käsityötä varten. Metsästys, keräily ja saamelainen käsityö ovat saamelaisille edelleenkin tärkeitä kulttuurinmuotoja sekä elinkeinoja ja niiden elinvoimaisuus perustuu poronhoidon ja kalastuksen tapaan puhtaisiin ja elinvoimaisiin maa- ja vesialueisiin.

Saamelaiskäräjät esittää, että strategiassa esitellään perinteiset saamelaiset elinkeinot sekä niiden riippuvuus laajoista, yhtenäisistä, monimuotoisista, puhtaista ja elinvoimaisista maa- ja vesialueista.

1. **Luonto, metsät ja vesistöt saamelaisten hyvinvoinnin lähteenä**

Luonto, metsät ja vesistöt ovat saamelaisille toimeentulon ohella myös hyvinvoinnin lähde. Saamelaisen hyvinvointikäsityksen lähtökohtana on alkuperäiskansoille tyypillinen laajan hyvinvoinnin käsitys, jonka mukaisesti perinteiset elinkeinot, kieli ja kulttuuri, luontosuhde sekä saamelaisyhteisö ovat tärkeitä hyvinvoinnin syntymisen ja kokemisen kannalta. Saamelaisten kokeman hyvinvointiin vaikuttavat merkittävällä tavalla perinteisten elinkeinojen harjoittaminen ja luontoyhteys. Perinteinen saamelainen elämäntapa ja ruokavalio ovat suojanneet saamelaisten fyysistä ja psyykkistä terveyttä.

* 1. ***Saamelaiset ja ilmastonmuutos***

Oulun ja Lapin yliopistojen yhteisessä tutkimushankkeessa on selvitetty ilmastonmuutoksen vaikutuksia saamelaisten hyvinvointiin, terveyteen ja kulttuuriin. Tutkimuksen[[7]](#footnote-7) mukaan saamelaiset muodostavat erityisen herkän väestöryhmän ilmastonmuutoksen haittavaikutuksille, sillä ilmastonmuutos on voimakkainta juuri arktisella alueella, jossa perinteisiä elinkeinojaan harjoittavat saamelaiset elävät vuorovaikutuksessa nopeasti muuttuvan luonnon kanssa. Lämpenevä ilmasto muuttaa kasvillisuutta ja uhkaa muun muassa porojen hyvinvointia ja ravinnonsaantia. Niin ikään lämpenevä ilmasto nostaa vesien lämpötilaa ja uhkaa siten saamelaisten ruokataloudelle tärkeiden kalojen selviytymistä. Saamelaisiin ilmastonmuutoksen vaikutukset kohdistuvat suoraan, ekosysteemin välityksellä tai hallinnon, talouden sekä lainsäädännön kautta.

YK:n alaisuudessa toimivan hallitusten välisen ilmastopaneelin (Intergovernmental Panel on Climate Change, IPCC) ilmastoraportin[[8]](#footnote-8) mukaan ilmaston lämpenemisen rajaaminen vaatii nopeita ja kauaskantoisia päästöleikkauksia. Raportin mukaan 1,5 asteen tavoitteessa pysyminen tarkoittaisi sitä, että maailmanlaajuiset nettopäästöt täytyisi pudottaa nollaan noin 2050 mennessä. Nettopäästöjen nollaaminen tarkoittaa sitä, että ihmiskunta tuottaa vain sen verran hiilidioksidipäästöjä kuin esimerkiksi kasvavat metsät ja maaperä sitovat. Kuten metsästrategialuonnoksessa todetaan, ”*Metsien pinta-alan väheneminen sekä alueellinen metsäkato ovat metsien käytön ekologisen kestävyyden, ekosysteemipalveluiden tuotannon ja metsäluonnon monimuotoisuuden suurimpia uhkia. Metsäkadolla ja metsien laadullisella heikkenemisellä on suuri merkitys myös ilmaston kannalta, sillä ne aiheuttavat neljänneksen globaaleista kasvihuonekaasupäästöistä. Suorien maankäytön muutosten lisäksi metsäkato näkyy metsäalueiden pirstoutumisena, lajien elinolosuhteiden ja leviämismahdollisuuksien huonontumisena.”[[9]](#footnote-9)*

Saamelaiskäräjien näkemyksen mukaan ilmastonmuutoksen kiihdyttämisen ehkäiseminen ja sitä kautta saamelaisten oikeuksien ja tulevaisuuden turvaaminen edellyttää uudenlaisia ajattelumalleja ja toimintatapoja myös metsänhoidon suhteen. Uudenlainen tapa harjoittaa metsätaloutta tehometsätalouden sijaan olisi esimerkiksi se, että metsät myytäisiin pystyyn hiilinieluiksi, jolloin ehkäistäisiin ilmastonmuutoksen kiihdyttämistä ja metsiä voitaisiin samalla edelleen käyttää muun muassa perinteisten saamelaiselinkeinojen harjoittamiseen laajoilla, yhtenäisillä ja elinvoimaisilla alueilla sekä saamelaisten, muiden paikallisten ja jopa kansallisen ravintoturvallisuuden *(food security)* takaamiseen, ja metsiin tehtäisiin ainoastaan tarvittavat metsänhoidolliset toimenpiteet.

Saamelaiskäräjät esittää, että strategian ilmastonmuutosta käsittelevään kappaleeseen 2.7 kirjataan saamelaisten muodostavan erityisen herkän väestöryhmän ilmastonmuutoksen haittavaikutuksille.

* 1. ***Saamelaisten osallistuminen luontoa, metsiä ja vesistöjä koskevaan päätöksentekoon***

Saamelaisten hyvinvointiin ja terveyteen vaikuttavat merkittävästi saamelaisväestön yhteiskunnallinen ja poliittinen tilanne. Vuonna 2017 julkaistun saamelaisten itsemurhien ehkäisysuunnitelman[[10]](#footnote-10) mukaan saamelaisilla miehillä esiintyy lisääntynyttä kuolleisuutta itsemurhaan valtaväestöön verrattuna. Itsemurhariski on huomattavasti suurempi Suomessa asuvilla saamelaismiehillä kuin Norjassa tai Ruotsissa asuvilla. Tutkijat ovat kuvanneet Ruotsin saamelaisten poronhoitajien huonoa psyykkistä terveyttä ymmärrettäväksi johtuen siitä, että poronhoitoon kohdistuu suuri paine ennen kaikkea ympäröivän yhteiskunnan taholta. Muun muassa poronhoito kamppailee laidunmaihin kohdistuvien toimenpiteiden kanssa, joiden taustalla ovat metsätalous, tuuli- ja vesivoimahankkeet, matkailuelinkeino sekä yhteiskunnan infrastruktuuri kuten tiet ja rautatiet.

Saamelaisjärjestöt ja Norjan, Ruotsin sekä Suomen Saamelaiskäräjät ovat yhä enenevässä määrin kiinnittäneet huomiota siihen, että saamelaisten elämään vaikuttavia päätöksiä tehdään ilman, että saamelaisilla on todellista vaikutusvaltaa asiassa. Tämän tyyppisen päätöksenteon koskiessa saamelaisten kotiseutualueen maan- ja vedenkäyttöä, seuraukset voivat olla erityisen vakavia ja kauaskantoisia. Kun saamelaisilta evätään mahdollisuus vaikuttaa maan- ja vedenkäytön kaltaisiin asioihin, evätään heiltä samalla mahdollisuus itse määrätä omasta elämäntilanteestaan sekä oikeus saamelaisen elämänmuodon säilyttämiseen ja kehittämiseen. Sekä itsemurhien ehkäisysuunnitelmaa koskevassa vuoropuhelussa että aiemmassa tutkimuksessa[[11]](#footnote-11) saamelaiset ovat huomauttaneet, että heidän kokemansa voimattomuus suhteessa valtaväestön priorisointeihin aiheuttaa toivottomuutta. Toivottomuutta ja turhautumista kokevalle henkilölle itsemurha saattaa tuntua ulospääsykeinolta. Parantamalla saamelaisten mahdollisuutta määrätä itseään koskevista asioista sekä omasta elämäntilanteesta pystytään vähentämään saamelaisten itsemurhariskiä.

Alkuperäiskansojen oikeuksista puhuttaessa kulttuuri liittyy niin läheisesti maankäyttöön, ettei ihmisoikeuksien näkökulmasta sitä katsota voitavan suojella ilman, että alkuperäiskansoille turvataan oikeus käyttää maata kulttuurin mukaiseen elämäntapaansa sekä tulla suojelluksi kulttuuria vahingoittavaa muuta käyttöä vastaan. Tästä juontuu ihmisoikeuksien ja alkuperäiskansaoikeuksien esittämä vaade alkuperäiskansojen tehokkaasta osallistumisesta maankäyttöön liittyviin ratkaisuihin heitä edustavien toimielinten kautta.

Saamelaiskäräjät esittää, että saamelaisten oikeuksien toteutumiseksi ja hyvinvoinnin takaamiseksi strategiaan kirjataan tavoitteeksi saamelaisten osallistuminen metsänhoitoa ja -käyttöä koskevaan päätöksentekoon sekä tehokkaiden neuvottelumenettelyjen kehittäminen saamelaisten ja Suomen valtion välille metsänhoitoa ja -käyttöä koskevissa asioissa.

1. **Saamelaiskäräjien toimenpide-esitykset metsästrategian 2025 sisältöön liittyen**

Lausunnossa edellä esitettyihin seikkoihin nojaten Saamelaiskäräjät esittää seuraavia lisäyksiä ja muutoksia kansallisen metsästrategian 2025 sisältöön:

* strategiaan lisätään oma erillinen saamelaisia käsittelevä kappale, jossa tuodaan esiin saamelaisten asema alkuperäiskansana, saamelaisten kotiseutualue, saamelaisten perinteiset elinkeinot sekä saamelaisille niin kansallisessa lainsäädännössä kuin kansainvälisissä sopimuksissakin turvatut oikeudet,
* strategiaan kirjataan tavoitteeksi saamelaisten osallistuminen metsänhoitoa ja -käyttöä koskevaan päätöksentekoon sekä tehokkaiden neuvottelumenettelyjen kehittäminen saamelaisten ja Suomen valtion välille metsänhoitoa ja -käyttöä koskevissa asioissa,
* kulttuurisen ja sosiaalisen kestävyyden varmistamiseksi strategiaan kirjataan, että saamelaisten kotiseutualueen paliskuntien osalta tehdään paliskuntakohtaiset vaikutustenarvioinnit metsätalouden ja muun maankäytön vaikutuksista paliskunnan poronhoitoon,
* strategian hankesalkun hankkeeseen ”B. Metsäalan vuorovaikutus ja viestintä”, lisätään hanketavoitteeksi tiedon lisääminen saamelaisten kotiseutualueella sijaitsevien metsien merkityksestä saamelaisille ja saamelaisten perinteisille elinkeinoille,
* saamelaiset otetaan huomioon strategian vaikutuksien arvioinnissa (luku 7),
* strategian ilmastonmuutosta käsittelevään kappaleeseen 2.7 (s. 18) kirjataan saamelaisten muodostavan erityisen herkän väestöryhmän ilmastonmuutoksen haittavaikutuksille,
* strategiaan lisätään seuraava lause: ”Uudenlainen tapa harjoittaa metsätaloutta tehometsätalouden sijaan olisi esimerkiksi se, että metsät myytäisiin pystyyn hiilinieluiksi, jolloin ehkäistäisiin ilmastonmuutoksen kiihdyttämistä ja metsiä voitaisiin samalla edelleen käyttää muun muassa perinteisten saamelaiselinkeinojen harjoittamiseen laajoilla, yhtenäisillä ja elinvoimaisilla alueilla sekä saamelaisten, muiden paikallisten ja jopa kansallisen ravintoturvallisuuden *(food security)* takaamiseen, ja metsiin tehtäisiin ainoastaan tarvittavat metsänhoidolliset toimenpiteet.”
* strategian sivulla 17 olevan lauseen loppuosaa muutetaan seuraavasti (muutos boldattu): ”Ristikkäistäisten tavoitteiden yhteensovittamista tarvitaan metsien monimuotoisuuden, luonnonsuojelun, ilmastonmuutoksen hillinnän ja siihen sopeutumisen, biomassapohjaisten raaka-aineiden tuotannon lisäämisen sekä muiden metsiin perustuvien elinkeinojen**, kuten perinteisten saamelaiselinkeinojen (poronhoito, kalastus, metsästys, keräily ja duodji) välillä.** ~~(mm. matkailu, poronhoito) välillä~~.
* strategian sivulla 31 olevaan lauseeseen tehdään seuraava lisäys (lisäys boldattu): ”Saamelaisten kotiseutualueella otetaan maan- ja alueidenkäytössä sekä metsätalouden suunnittelussa ja tavoitteiden asettamisessa huomioon **saamelaisten asema alkuperäiskansana, saamelaisille sekä kansallisessa lainsäädännössä että kansainvälisissä sopimuksissa turvatut oikeudet sekä** perinteiset saamelaiselinkeinot.”

Saamelaiskäräjät pyytää maa- ja metsätalousministeriötä järjestämään metsästrategian 2025 päivityksestä saamelaiskäräjälain 9 §:n mukaisen neuvottelun.

Merk.

Tiina-Sanila Aikio Sarita Kämäräinen

puheenjohtaja ma. elinkeinosihteeri

Puheenjohtaja päätti lausunnosta 30.11.2018.

1. Metsästrategialuonnos 13.11.2018 s. 39. [↑](#footnote-ref-1)
2. HE 309/1993 vp, PeVL 3/1990 vp, PeVL 17/2010 vp, PeVL 29/2004 vp ja PeVL 32/2010 vp. [↑](#footnote-ref-2)
3. Laki saamelaiskäräjistä 4 §. [↑](#footnote-ref-3)
4. HE 214/2013 vp, s. 112. [↑](#footnote-ref-4)
5. <http://julkaisut.valtioneuvosto.fi/bitstream/handle/10024/79095/UM_0516_YKn_julistus_Netti.pdf?sequence=1&isAllowed=y>. [↑](#footnote-ref-5)
6. Schaaf 2003 s. 15. [↑](#footnote-ref-6)
7. Jaakkola ym. 2018: The Holistic Effects of Climate Change on the Culture, Well-Being, and Health of the Saami, the Only Indigenous People in the European Union. [↑](#footnote-ref-7)
8. <http://www.ipcc.ch/report/sr15/>. [↑](#footnote-ref-8)
9. Metsästrategialuonnos 13.11.2018 s. 17. [↑](#footnote-ref-9)
10. <https://www.samediggi.fi/wp-content/uploads/2017/05/pohjoismainen_saamelaisten_itsemurhien_estamissuunnitelma_11042017.pdf>. [↑](#footnote-ref-10)
11. Stoor JPA, Kaiser N, Jacobsson L, Salander-Renberg E, Silviken A. 2015: "We are like lemmings": making sense of the cultural meaning(s) of suicide among the indigenous Sami in Sweden. Int J Circumpolar Health. [↑](#footnote-ref-11)